Informácia 

o praktickom uplatňovaní zákona č. 312/2001 Z. z. o štátnej službe a o zmene a doplnení niektorých zákonov v znení neskorších predpisov

Zákon č. 312/2001 Z. z. o štátnej službe a o zmene a doplnení niektorých zákonov v znení neskorších predpisov (ďalej len „zákon“), ktorý nadobudol účinnosť 1. apríla 2002, obsahuje celý rad nedostatkov, ktoré sťažujú a v niektorých prípadoch znemožňujú aplikáciu jeho ustanovení  v praxi.  V záujme eliminovania patových situácií a vyriešenia s tým spojených problémov  je  nevyhnutné v čo najkratšom čase novelizovať niektoré ustanovenia zákona tak, aby Úrad pre štátnu službu v spolupráci s ostatnými služobnými úradmi mohol plnohodnotne vykonávať  úlohy a zastávať pozíciu ústredného orgánu štátnej správy pre štátnu službu.
Cieľom predkladanej informácie je upozorniť na najzávažnejšie problémy a súčasne oboznámiť členov vlády s navrhovanými a pripravovanými riešeniami. Ide najmä o tieto problémy:

1.	Zloženie výberovej komisie
Podľa  § 15 ods. 4 zákona môžu byť členmi výberových komisií len štátni zamestnanci v stálej štátnej službe, pričom v päťčlennej komisii musia byť traja z nich z toho odboru štátnej služby, na ktorý sa robí výberové konanie. Dva a pol mesiaca po účinnosti zákona sú v stálej štátnej službe len vedúci služobných úradov, čo znemožňuje ustanovovanie výberových komisií a následné uskutočnenie výberových konaní, pričom je nevyhnutné v krátkom čase obsadiť najmä tie štátnozamestnanecké miesta, na ktorých pracovali zamestnanci, ktorí do 31. mája 2002 nepožiadali v zmysle § 154 ods. 1 o prijatie do dočasnej štátnej služby. Nie je dôvod, aby členmi výberových komisií v prechodnom období nemohli byť štátni zamestnanci v dočasnej štátnej službe, ktorí by v záujme zabezpečenia odbornosti úspešne absolvovali pohovor pred trojčlennou komisiou zloženou z vedúcich úradov.

Pripravované riešenie:
Zmena § 154 ods. 4 zákona tak,  aby sa v prechodnom období mohli stať členmi akýchkoľvek komisií (nielen skúšobných, ale aj výberových) štátni zamestnanci v dočasnej štátnej službe ako stáli štátni zamestnanci,  po úspešnom absolvovaní pohovoru pred trojčlennou komisiou zloženou z vedúcich úradov. Keďže v budúcnosti by obsadzovanie komisií podľa tohto zákona už nemalo spôsobiť problémy, navrhuje sa, aby ustanovenie § 154 ods. 4  stratilo účinnosť 31. marca 2004.

2.	Predbežný výber uchádzačov o vstup do štátnej služby vo výberovom konaní

V zmysle § 15 ods. 6 zákona je Úrad pre štátnu službu povinný pozvať každého uchádzača, ktorý spĺňa predpoklady podľa § 14 ods. 1 písm. a) až h), na výberové konanie, teda každý z uchádzačov sa fyzicky dostaví na konkrétne výberové konanie. Takáto prax v prípade hromadného výberového konania, alebo ak sa na štátnozamestnanecké miesto prihlási veľký počet uchádzačov, predstavuje obrovské nároky na priestor, čas členov výberových komisií a finančné prostriedky. Po selekcii uchádzačov – predbežnom výbere, ktorý by vykonala výberová komisia na základe predložených dokladov, by boli na výberové konanie pozvaní len vybratí uchádzači, čo by odbúralo neúmerné zaťaženie spojené so súčasnou právnou úpravou.  
Pripravované riešenie:
	Zmena § 15 ods. 6 zákona  tak, aby v prípade  hromadného výberového konania, alebo ak sa na štátnozamestnanecké miesto prihlási veľký počet uchádzačov, vykonala výberová komisia predbežný výber uchádzačov. Tým sa ušetria náklady na vykonanie výberového konania nielen Úradu pre štátnu službu, ale aj uchádzačom o štátnozamestnanecké  miesto,  ktorí neboli úspešní v predbežnom výbere.

3.	Výnimka z kvalifikačného predpokladu odbornej praxe 

Podľa súčasného právneho stavu § 14 ods. 9 môže vedúci služobného úradu vo výnimočných prípadoch rozhodnúť, že pre výkon určitých činností v štátnej službe je dostatočná jednoročná odborná prax uchádzača o štátnozamestnanecké miesto s inak požadovanou väčšou dĺžkou odbornej praxe. Toto ustanovenie neumožňuje získať pre štátnu službu aj schopných a jazykovo vybavených uchádzačov bez odbornej praxe, vrátane absolventov vysokých škôl v roku 2002, ktorí by sa nemohli za súčasného právneho stavu uchádzať o štátnozamestnanecké miesta s požadovanou odbornou praxou. V súvislosti s posilňovaním administratívnych kapacít pred vstupom Slovenskej republiky do Európskej únie je žiadúce, aby vedúci úradov mohli vo výnimočných prípadoch rozhodnúť, že splnenie odbornej praxe ako kvalifikačného predpokladu sa nevyžaduje.

Pripravované riešenie:
Zmena § 14 ods. 9 tak, že vedúci úradu môže vo výnimočných prípadoch rozhodnúť, že  sa odborná prax  na účely tohto zákona nevyžaduje.

4.	Zmena štátnozamestnaneckého pomeru
Súčasná právna úprava neumožňuje v prechodnom období zmenu štátnozamestnaneckého pomeru štátnym zamestnancom v  prípravnej a dočasnej štátnej službe. Zmena štátnozamestnaneckého pomeru je možná len pri štátnych zamestnancoch v stálej štátnej službe. Vymenovanie do stálej štátnej služby je podmienené zložením kvalifikačnej skúšky počas dvojročného prechodného obdobia. Dôsledkom je, že počas prechodného obdobia nie je možné využiť odborné kapacity, ktorými štátna služba disponuje, na ostatných služobných úradoch, pretože v súlade so zákonom sa každé voľné štátnozamestnanecké miesto obsadzuje výberovým konaním.

Pripravované riešenie:
Úprava § 28 ods. 1  a § 154  zákona tak, aby sa zmena štátnozamestnaneckého pomeru umožnila aj štátnym zamestnancom v prípravnej a dočasnej štátnej službe v prechodnom období do 31. marca  2004.

5.	Výberové konanie na predstaveného

Súčasná právna úprava v § 30 a § 156  zákona neumožňuje štátnym zamestnancom v prípravnej štátnej službe a dočasnej štátnej službe  v prechodnom období zúčastniť sa  výberového konania na predstaveného, čím sa dostávajú do nerovnoprávneho postavenia s uchádzačmi, ktorí nie sú v štátnej službe. 

Pripravované riešenie: 
Doplnenie § 30 a  § 156 zákona tak, aby sa nerovnoprávne postavenie uchádzačov odstránilo. 

6.	Zaraďovanie štátnych zamestnancov v politických funkciách do dočasnej štátnej služby

Platná právna úprava podmieňuje prechod štátnych zamestnancov v politických funkciách, vymenovaných pred nadobudnutím účinnosti zákona podľa osobitného predpisu (napr. štátni tajomníci, vedúci ostatných ústredných orgánov štátnej správy, prednostovia krajských a okresných úradov), do dočasnej štátnej služby splnením podmienok uvedených v § 14 ods. 1 písm. a) až h), vymenovaním a zložením sľubu. Vzhľadom na osobitný právny režim ich ustanovenia do funkcie nie je žiadúce, aby boli znova osobitne vymenovaní do štátnej služby a skladali sľub, a aby sa osobitne skúmalo, či spĺňajú podmienky ustanovené v § 14 ods. 1 písm. a) až h) tohto zákona. 

Pripravované riešenie:
Súčasné znenie § 156 ods. 1 zákona sa nahradí novým znením  tak, aby sa zamestnanci, ktorí boli pred nadobudnutím účinnosti zákona  vymenovaní do vedúcej funkcie štátnymi orgánmi podľa osobitného predpisu, stali  štátnymi zamestnancami v dočasnej štátnej službe zo zákona. 

7.	Štátni zamestnanci v dočasnej štátnej službe, ktorí plnia úlohy pre člena vlády

Podľa súčasného právneho stavu nemá člen vlády Slovenskej republiky vplyv na obsadzovanie štátnozamestnaneckých miest. Výsledkom je, že si nemôže vybrať ani najbližší okruh spolupracovníkov z osôb, ktorým dôveruje na základe svojich predchádzajúcich pracovných skúseností. Bežná prax vo vyspelých krajinách umožňuje členom vlády  „priviesť“ si so sebou limitovaný počet pracovníkov, ktorí spolu s ním odchádzajú po skončení vykonávania funkcie. 

Pripravované riešenie: 
Zmena § 5, § 16 a § 25 zákona tak, aby člen vlády Slovenskej republiky mal možnosť obsadiť limitovaný počet štátnozamestnaneckých miest svojimi najbližšími spolupracovníkmi. V praxi pôjde o politických poradcov, prípadne tlačového hovorcu, riaditeľa kancelárie.	

8.	Personálna únia – výkon funkcie štatutárneho zástupcu orgánu štátnej správy a vedúceho služobného úradu  jednou osobou

V prípadoch, keď štatutárny zástupca bol v služobnom úrade vymenovaný do funkcie podľa osobitného predpisu, napr. riaditeľ Ústredného daňového riaditeľstva,  nie je v služobnom úrade potrebné garantovať nezávislý a profesionálny výkon štátnej správy vymenovaním inej osoby za vedúceho služobného úradu. Tento štatutárny zástupca by  mal byť zároveň aj vedúcim služobného úradu, nakoľko jeho funkcia je funkciou odbornou, nie politickou. Štatutárny zástupca  odvolaním podľa osobitného predpisu prestáva zároveň vykonávať aj funkciu vedúceho služobného úradu.

Pripravované riešenie: 
Doplnenie § 10 zákona tak, aby štatutárny zástupca  v služobnom úrade, menovaný z radov  štátnych zamestnancov do funkcie podľa osobitného predpisu,  bol zároveň aj vedúcim služobného úradu. 

9.	Dôvody vylučujúce vykonávanie štátnej služby

V nadväznosti na zákon č. 302/2001 Z. z. o samospráve vyšších územných celkov, ktorým sa zriadili samosprávne kraje, v ktorých pôsobia orgány samosprávnych krajov, je potrebné medzi dôvody vylučujúce vykonávanie štátnej služby zaradiť aj funkciu predsedu samosprávneho kraja a poslanca samosprávneho kraja. Štátny zamestnanec nemôže vykonávať štátnu službu a súčasne byť poslancom alebo predsedom samosprávneho kraja. Pri výkone štátnej služby je štátny zamestnanec povinný zachovávať vernosť štátu a pri plnení verejnej funkcie poslanca alebo predsedu samosprávneho kraja chrániť záujmy samosprávneho kraja. 

Pripravované riešenie:
Doplnenie § 34 o predsedu a poslancov samosprávneho kraja. V  § 160 zákona doplnenie nového odseku, ktorý umožní, že na štátneho zamestnanca, ktorý vykonáva funkciu starostu, primátora, poslanca obecného zastupiteľstva, poslanca mestského zastupiteľstva, predsedu samosprávneho kraja a poslanca samosprávneho kraja, a ktorý bol do funkcie zvolený pred účinnosťou tohto zákona, sa dôvody vylučujúce vykonávanie štátnej služby  podľa § 34 nevzťahujú, a to až do skončenia výkonu funkcie.

10.	Odstránenie duplicity v pôsobnosti Ministerstva práce, sociálnych vecí a rodiny Slovenskej republiky a Úradu pre štátnu službu v oblasti právnych vzťahov pri vykonávaní štátnej služby 

Podľa zákona č. 575/2001 Z. z. o organizácii činnosti vlády a organizácii ústrednej štátnej správy  v znení neskorších predpisov, pôsobnosť v štátnej službe je daná Úradu pre štátnu službu a súčasne Ministerstvu práce, sociálnych vecí a rodiny Slovenskej republiky, konkrétne ide o právne vzťahy pri vykonávaní štátnej služby, ktoré zostali v pôsobnosti Ministerstva práce, sociálnych vecí a rodiny Slovenskej republiky. Úrad pre štátnu službu je v zmysle zákona č. 312/2001 Z. z. o štátnej službe a o zmene a doplnení niektorých zákonov v znení neskorších predpisov, ústredným orgánom štátnej správy pre štátnu službu, ktorý sa stará o náležitú právnu úpravu vecí patriacich do jeho pôsobnosti. Úrad pripravuje vo zverenej oblasti návrhy zákonov a iných všeobecne záväzných právnych predpisov, zverejňuje ich a po prerokovaní v pripomienkovom konaní predkladá vláde Slovenskej republiky, dbá vo vymedzenej  oblasti na dodržiavanie zákonnosti. Pôsobnosť v štátnej službe je zverená aj v ostatných európskych krajinách len jednému ústrednému orgánu štátnej správy.

Pripravované riešenie:
Zmena §15 ods. 1 písm. a) zákona č. 575/2001 Z. z. tak, aby sa odstránila duplicitná pôsobnosť v oblasti štátnej služby Úradu pre štátnu službu a Ministerstva práce, sociálnych vecí a rodiny Slovenskej republiky. Prakticky to znamená vypustenie právnych vzťahov pri vykonávaní štátnej služby z  pôsobnosti Ministerstva práce, sociálnych vecí a rodiny,  a ich  presun  na Úrad pre štátnu službu.

11.	Vymenovanie podpredsedu Úradu pre štátnu službu

Podľa zákona  č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov podpredsedu Úradu pre štátnu službu vymenúva vláda Slovenskej republiky na návrh predsedu. Tento spôsob ustanovovania podpredsedu úradu nenapĺňa zásadu politickej nezávislosti výkonu štátnej služby, tak ako je ustanovené v § 1 ods. 2 zákona  č. 312/2001 Z. z. o štátnej službe.

Pripravované riešenie:
Zmena § 22 ods. 5 tak, aby  podpredsedu Úradu pre štátnu službu vymenúval a odvolával predseda Úradu pre štátnu službu.